《鉴泉歌为邑令吴无求作》
宋代·邹极

鉴泉之窦山之麓，百年芜秽暗渟滀。吴侯天与仁智资，退食俯窥嗟不足。

试披沙滓凿为沼，深才数尺阔盈幅。迸流日夕不可穷，碎如珠玑莹如玉。

南邻野叟号逍遥，漱石枕泉真所欲。一来临视推不去，草草杯盘勉君速。

解衣款入凌阴坐，六月正午忘暑毒。涤烦沃渴汲复溢，长流清风去残酷。

此鉴不窥示养正，用明岂特须眉烛。巧非镕范净非磨，应物无心奸自伏。

宝奁青铜世所贵，凤舞龙盘耀人目。勿轻勺水当静观，能动天关翻地轴。

主人宝此方澄清，野叟挠之安敢渎。举觞随分拥叵罗，醉狂拟学鸳鸯浴。

世无秦法饮无禁，心动胆张惊且缩。可怜渫在百里间，四海王明俱受福。

显幽用舍姑置之，君颜渐淍吾发秃。相逢一顾一回笑，满酌为君歌此曲。

作者简介：抚州宜黄人，字适中，或作通中，号一翁。英宗治平四年进士。累官湖南转运使，时掌盐法者争以羡余希进，极条其不便，遂罢归。后擢度支员外郎。哲宗元祐初除江西提刑。以亲丧力请致仕。有《宜川集》。